Kegyelem nektek és békesség Istentől a mi Atyánktól és az Úr Jézus Krisztustól! Ámen

Fil 2, 5-11  
*Az az indulat legyen bennetek, amely Krisztus Jézusban is megvolt: 6aki Isten formájában lévén nem tekintette zsákmánynak, hogy egyenlő Istennel, 7hanem megüresítette önmagát, szolgai formát vett fel, emberekhez hasonlóvá lett, és emberként élt; 8megalázta magát, és engedelmes volt mindhalálig, mégpedig a kereszthalálig. 9Ezért fel is magasztalta őt Isten mindenek fölé, és azt a nevet adományozta neki, amely minden névnél nagyobb, 10hogy Jézus nevére minden térd meghajoljon, mennyeieké, földieké és föld alattiaké; 11és minden nyelv vallja, hogy Jézus Krisztus Úr az Atya Isten dicsőségére.*

Térdet hajtó Gyülekezet!

A térd ízületeim igencsak megviseltek, mert kamasz koromban nem megfelelő edzésterv mellett kosárlabdáztam és elkezdtek kiugrálni a térdeim. Ma már figyelek rá, de az eredmény meg lett, újra és újra fájdalommal küzdök a térdemben és bizony, mikor ilyen időszak van, akkor a guggolás, vagy a letérdelés igencsak fájdalmas, kínzó mozdulattá válik.   
Tudom, hogy nem vagyok ezzel egyedül és sokan egyszerűen a korral is megtapasztalják ugyanezt. Ezért is, mikor erről beszélek, gyakran jön az összekacsintás, azaz, hogy a másik jelzi, hogy tudja, tapasztalja ő is, amiről beszélek. Ilyenkor persze megosztjuk a praktikáinkat, a bevált kezeléseket, amik már amennyire, de segíteni szoktak.   
Mai igeszakaszunk is arra hívja fel a figyelmünket, hogy láthatóan elég sok kínzó térd fájdalommal élnek az ember, hiszen alapvetően valahogy senki sem hajt szívesen térdet. Tanítani kell minket, illetve gyógymódot kell adni, mert úgy tűnik, hogy mindannyiunk valami lelki-térdfájdalommal küzd, aminek eredményeként nem tudunk, vagy nem akarunk igazi, őszinte, szeretetből fakadó alázattal élni.

„*Az az indulat legyen bennetek, amely Krisztus Jézusban is megvolt”*

Mi ez az indulat? Én úgy foglalnám össze, hogy a szeretet alázata. Mondhatnám, hogy alázatos szeretet, de az talán némiképp félre vinne, hiszen könnyen felelik azt sokan ma is, hogy *tudok én szeretni, de térdet azt nem hajtok*. Van bennem szeretet, de meg biztos nem fogom alázni magam a másikért, vagy a másik előtt. Ez azonban egy tévedés a szeretet kapcsán.   
Van önimádat, van a kölcsönösen jövedelmező kapcsolat, de ha valami a szereteten alapszik, akkor ott mindig helye van a szeretetből fakadó alázatnak. Ha valahol nincs helye az alázatnak, a megalázkodásomnak, akkor ott nincs igazi szeretet sem, maximum függés, vagy kéz-kezet mos partnerség.  
A szeretet alázata az az, ami meg tudja hajtani a térdeinket, bármennyire nem szeretünk, vagy nem akarunk térdelni.   
A szeretet alázata az, ami miatt az öltönyös apuka letérdel az ovi öltözőjében, hogy bekösse a gyermeke cipőfűzőjét. A szeretet alázata az, ami miatt lehajolsz és felveszed azt a valamit, pedig nem te ejtetted el. A szeretet alázata az, ami miatt lehajolsz és bár neked is nehéz, de felsegíted az idős szüleidet az ágyról. A szeretet alázata az, ami miatt lehajolsz és fel tudod segíteni a koszos, rossz szagú idegent a földről az utcán. A szeretet alázata az, ami miatt lélekben letérdelsz és bocsánatot tudsz kérni félretéve minden öntelt igazságérzeted. A szeretet alázata az, ami miatt őszinte szívvel tudod ma is imádkozni majd, hogy „sok jót elmulasztottam, sok rosszat elkövettem”.

Ez a szeretetből fakadó alázat. Ez nem lesz képmutatás, nem magamutogatás, nem vallásos kötelezettség, hanem szeretet, a krisztusi indulat. Ami képes sírni a síróval, örülni a másik sikerének, hálát adni a másik öröméért, könyörögni a rosszakarójáért, lépni egyet, vagy százat a bajba jutott idegenért, vagy épp átkozódás helyett, erőt kérni a megbocsátáshoz.  
Virágvasárnap ezt ünnepeljük, hogy megismerhettük ezt a szeretetet, hogy példát kaphattunk a szeretet alázatára Krisztustól. Aki, ahogy az ige mondja: „*6aki Isten formájában lévén nem tekintette zsákmánynak, hogy egyenlő Istennel, 7hanem megüresítette önmagát, szolgai formát vett fel, emberekhez hasonlóvá lett, és emberként élt; 8megalázta magát, és engedelmes volt mindhalálig, mégpedig a kereszthalálig”*.

Megalázta magát, nem azért, mert kötelessége volt. Nem azért, mert nem volt más választása. Nem azért, mert átverték és még csak nem is azért, mert naiv volt. Pontosan tudta, hogy kikért alázza meg magát és pontosan tudta, hogy mi fog történni mindezek után. Vállalta az alázátot, nem csak, azt, hogy szamárháton vonul be, hanem ezzel, hogy így vonult be Jeruzsálembe, vállalta a kereszt gyalázatát is már.   
Vállalt téged és engem. Megalázta magát érted. Nem királyból lett szolga, hanem teérted Istenből lett megalázott szolga!  
Erről szól Krisztus bevonulása Jeruzsálembe. Nem éljenzésről, és nem is a megkérdőjelezhetően őszinte tömegről szavairól. Hanem arról, ahogyan elindul és látja maga mellett a tanítványokat, akik majd elfutnak, megtagadják és elárulják. Látja a tömeget, akik számon kérik rajta a hamis elvárásaikat. Látja a tömeget, akik ma azt kiáltják Hozsanna – azaz *Könyörülj rajtam Uram*, de a szívükben valami egészen más van. Látja a vezető embereket, akik vagy a halálát tervezgetik, vagy hasznot próbálnak húzni belőle és igen, pont ugyanígy lát téged is! Lát téged is, aki X+1-szer elárultad, elfutottál, megtagadtad az Ő szeretetre hívó szavát, a Megváltást. Lát téged, aki az elvárásaidat sorolod felé, aki ahelyett, hogy meghallaná Őt, inkább saját akaratát harsogja. Lát téged, aki szintén ott állsz ebben a tömegben és bár azt mondod: *Hozsánna – Könyörülj rajtam Uram*, de te mégse könyörülsz, mégse szánsz meg másokat, mégse hajtasz térdet a másikért – pedig nem az ízületed fáj annyira, de a büszkeségednek, az igazságérzetednek, annak bizony nagyon fájna, ha neked kellene megalázkodni, ha valóban a krisztusi indulattal kell tenned, szólnod, hinned a hétköznapokban is. Virágvasárnap az a Krisztus van előttünk, aki ránéz a tömegre, rád néz és azt mondja: *én megalázom magam érted*. Én nem szégyellem, hogy szó szerint porig aláznak, ha ezzel téged megmenthetlek az igazi szeretetre, ha ezzel meggyógyíthatom a lelki térdedet és te is képessé válsz a szeretet alázatára, a bennem lévő indulatra.

Virágvasárnap Krisztus bevonul Jeruzsálembe. Nem az éljenzésért, hanem azért, hogy vállalj a keresztet érted. Azért, hogy megszolgálja a te bűneid árát. Azért, hogy magára vállalja a küzdelmeidet, a bizonytalanságaidat, a fájdalmaidat, a teljes lényedet; önként szeretetből.

Ma pedig így szólal meg felénk is ez a hívás igében: „*Az az indulat legyen bennetek, amely Krisztus Jézusban is megvolt”*. Meg van benned? Te tudsz térdet hajtani? Engedik a szíved, a logikád rozoga ízületei, hogy a szeretet alázatával élj?   
Túrmezei Erzsébetnek *A harmadik* című versét hadd kapcsoljam ide a kérdéshez, hogy könnyebben megvizsgálhasd magad!   
*Valamit kérnek tőled.  
Megtenni nem kötelesség.  
Mást mond a jog,  
mást súg az ész.  
Valami mégis azt kívánja: Nézd,  
tedd meg, ha teheted!  
Mindig arra a harmadikra hallgass,  
mert az a szeretet.*

*Messzire mentél.  
Fáradt vagy. Léptél százat.  
Valakiért még egyet kellene.  
De tested, véred lázad.  
Majd máskor! – nyugtat meg az ész.  
És a jog józanságra int.  
De egy szelíd hang azt súgja megint:  
Tedd meg, ha teheted!  
Mindig arra a harmadikra hallgass,  
mert az a szeretet.*

*Valakin segíthetnél.  
Joga nincs hozzá. Nem érdemli meg.  
Tán összetörte a szíved.  
Az ész is azt súgja: Minek?  
De Krisztus nyomorog benne.  
És a szelíd hang halkan újra kérlel:  
Tedd meg, ha teheted!  
Mindig arra a harmadikra hallgass,  
mert az a szeretet!*

*Ó, ha a harmadik  
egyszer első lehetne,  
és diktálhatna, vonhatna, vihetne!  
Lehet, elégnél hamar.  
Valóban esztelenség volna.  
De a szíved békességről dalolna,  
s míg elveszítenéd,  
bizony megtalálnád az életet!  
Bízd rá magad arra a harmadikra!  
Mert az a szeretet.*

Ez nem az emberség kérdése Testvérek! Nem is szeretem ezt a kifejezés párt: emberség és embertelenség. Hiszen mi követjük el azt is amire ezt mondjuk, hogy embertelen. Nem az állatok és nem Isten. Értelmetlennek tűnik emberségnek nevezni a jót és embertelennek a szörnyűt, miközben ugyanaz a lény áll mindkettő középpontjában. Az emberi ész, logika, önzés, vágyak, illetve a töredékes emberi szeretet. A szeretet, az alázat, ezek nem emberi találmányok, nem az emberi világ sajátja. Ezeket Krisztus által Istentől kapod.  
A Szeretet Isten. Ezt talál könnyebben értjük. De azt se felejtsük el érteni, hogy a Mindenható maga az igazi Alázat.   
Éppen ezért ember helyett azt mondom, hogy Isten gyermeke és embertelen helyett azt mondom, hogy Istentől elszakadt lény. Ez az igazi egymásnak feszülés, ez az a kérdés, hogy tudsz-e arra a bizonyos harmadikra hallgatni, hogy tudsz-e krisztusi indulattal élni, hogy akarsz-e a szeretet alázatában Isten gyermeke?  
Az, hogy Isten gyermeke vagy, az nem ott kezdődik, hogy megszülettél, és főleg nem szabad, hogy ott záródjon, hogy megkereszteltek, vagy konfirmáltál, vagy, hogy eljársz templomba. Az, hogy Isten gyermeke vagy, hogy Krisztust követed, hogy valóban igaz rád is az, amit a mai igénkben olvastunk, hogy: „*Jézus nevére minden térd meghajoljon, mennyeieké, földieké és föld alattiaké; 11és minden nyelv vallja, hogy Jézus Krisztus Úr az Atya Isten dicsőségére”*, ez épp ott mutatkozik meg, hogy tudsz-e Krisztussal te is térdet hajtani? Akkor is, ha nem kötelez a jog, akkor is, ha senki sem látja, akkor is, ha nem éri meg, ha a világ logikája mást diktál, akkor is, ha több erő kell hozzá, mint hitted?  
Virágvasárnap Krisztus arra gyógyítja meg az ízületeid, a szíved, a hited, hogy tudj Vele térdet hajtani, mert ez az a bizonyos harmadik, az Ő indulata, a szeretet. Ámen